b'\n_START_ARTICLE_\nLansangang Marikina\xe2\x80\x93Infanta\n_START_SECTION_\nKasaysayan\n_START_PARAGRAPH_\nUmiiral ang Lansangang Marikina\xe2\x80\x93Infanta mula noong panahon ng mga Amerikano bilang Highway 55, na kinabilangan ng kasalukuyang Kalye Legarda (Calle Alix noong panahon ng mga Kastila), Bulebar Ramon Magsaysay, at Bulebar Aurora.\n_START_SECTION_\nBahagi sa Malawakang Maynila (hanggang sa Tagpuang Masinag)\n_START_PARAGRAPH_\nNagsisimula ang Lansangang Marikina\xe2\x80\x93Infanta bilang pisikal na karugtong ng Bulebar Aurora sa ilalim ng Katipunan Flyover. Bahagyang liliko ang lansangan sa sangandaan nito sa Abenida Andres Bonifacio na papuntang kabayanan ng Marikina, at pagkatapos ay tatawid ng Ilog Marikina. Ang Tulay ng Diosdado B. Macapagal na umuugnay sa C-5 ay sasama sa harap ng SM City Marikina. Kalinya ng lansangan ang Linya 2 at ang linyang subtransmisyon ng Cainta-Marikina ng Meralco. Bahagyang magliliko muli ang lansangan pagkaraan ng kasalukuyang silangang dulo ng Linya 2 sa pagtumbok ng Cainta. Kalaunan papasok ito sa lalawigan ng Rizal._NEWLINE_Ang bahaging ito na kadalasang tinatawag na Lansangang Marcos ay isang daang hinahatian ng panggitnang harangan na tinatampok ng mga U-turn slot at linyang pambisikleta. Ilang establisimiyento, tulad ng Riverbanks Center, SM City Marikina, Robinsons Metro East, Santa Lucia Mall, at SM Masinag ay mga pangunahing pook-palatandaan na mapapasukan mula sa lansangan. Ang mga linyang subtransmisyon ng Meralco ay naglilinya sa bahaging Cainta-Masinag ng lansangan.\n_START_SECTION_\nBahaging Rizal-Laguna-Quezon\n_START_PARAGRAPH_\nAng kahabaan ng lansangang ito ay isang pamantayang daan na may dalawa hanggang anim na mga linya at nahahati ng mga palatandaang panlinya katulad ng mga pambansang lansangan sa mga lalawigan. Nag-iiba ang sukat o lawak ng daan na nakasalalay sa densidad ng lokasyon gayundin ng distritong inhinyero kung saan maaaring maganap ang mga pagpapalawak ng daan na tinakda ng DPWH.\n_START_SECTION_\nMga bilang ng ruta\n_START_PARAGRAPH_\nMula nang ipinatupad ng Kagawaran ng Pagawaing Bayan at Lansangan (DPWH) ang bagong sistema ng pagbibilang ng ruta noong 2014, ang Lansangang Marikina\xe2\x80\x93Infanta ay isang bahagi ng Pambansang Ruta Blg. 59 (N59) ng sistema ng lansangang bayan sa Pilipinas sa Malawakang Maynila. Mula Rizal hanggang Quezon, nananatiling hindi nakabilang ang daan bilang isang pambansang daang tersiyaryo.'